Kiired ja vihased – Uus mudel

**"Kiired ja vihased – Uus mudel"** (inglise keeles "*Fast & Furious*"; ka **"Kiired ja vihased 4"**) on Ameerika Ühendriikide 2009. aasta märulifilm. Selle kirjutas Chris Morgan ja lavastas Justin Lin. See on otsene järg filmidele "Kiired ja vihased" (2001) ja "Kiired ja vihased 2" (2003) ning "Kiirete ja vihaste" sarja neljas film. Peaosades on Vin Diesel, Paul Walker, Michelle Rodriguez ja Jordana Brewster. Filmis peavad Dominic Toretto (Diesel) ja FBI agent Brian O'Conner koostööd tegema, et maksta kätte Toretto armastatu Letty Ortizi (Rodriguez) tapijale ning pidada kinni narkoparun Arturo Braga.

Neljanda "Kiirete ja vihaste" filmi loomisest teatati 2007. aasta suvel, varsti pärast seda sai selgeks, et sarja naasevad Diesel, Walker, Rodriguez ja Brewster. Et selgitada peategelaste puudumist sarja kolmandast osast "Kiired ja vihased: Tokyo Drift" (2006), asetati "Tokyo Drift" kronoloogiliselt pärast "Uut mudelit" toimuma ning loodi lühifilm "Los Bandoleros" (2009). "Uue mudeli" võtted toimusid 2008. aastal Los Angeleses ja Dominikaani Vabariigis. Sarnaselt "Tokyo Driftiga" lõid filmi stsenarist Morgan, režissöör Lin ja helilooja Brian Tyler. See on esimene "Kiirete ja vihaste" film, milles Diesel kaasprodutsendina kaasa tegi.

"Kiired ja vihased – Uus mudel" esilinastus 2009. aasta kevadel. Arvustused olid keskpärased, kuid piletitulu teeniti sarja jaoks toona rekordilised 360 miljonit $. Aastal 2011 jõudis kinodesse järg "Kiired ja vihased 5".

## Sisu
Los Angelesest põgenemisest on möödunud 5 aastat ning Dominic Toretto röövib oma kambaga (Letty, Tego Leo, Rico Santos, Cara ja Han Lue) Dominikaani Vabariigis kütuseveokeid. Dom kardab, et politsei on neil jälil, ning lahkub, et Lettyt kaitsta. Ta kolib Panamásse, kus saab paar kuud hiljem oma õelt Mialt kõne, et Letty on tapetud. Dominic sõidab Los Angelesse Letty matustele ning külastab kohta, kus Letty autoõnnetusse sattus. Ta leiab õnnetuskohalt nitrometaani. Ta pressib kohalikult automehaanikult välja nitrometaani ostja David Parki nime ning saab teada, et ainus piirkonnas nitrometaani kasutav auto on roheline 1972. aasta Ford Torino. Samal ajal on Brian O'Conner FBI-sse tööle ennistatud ning ta kogub tõendeid Mehhiko narkoparuni Arturo Braga kinnipidamiseks. Braga identiteet ei ole politseile teada.

Dom läheb Parki korterisse ning riputab ta jalgupidi aknast välja, kohale jõuab ka Brian. Brian päästab Parki ja sunnib ta FBI-ga koostööle. Park tagab Brianile koha võidusõidule. Brian valib võidusõiduks poltisei parklast tuunitud 2002. aasta Nissan Skyline GT-R R34, Dom tuleb sõidule 1970. aasta Chevrolet Chevelle SS-ga. Braga parem käsi Ramon Campos ja kontakt Gisele Yashar teatavad, et sõidu võitja saab endale koha meeskonda, mis hakkab üle Ameerika Ühendriikide – Mehhiko piiri heroiini vedama. Dom nügib sõidu ajal Brianit ning võidab. Brian kasutab oma kontakte FBI-s, laseb ühe meeskonnaliikme, Dwight Muelleri, kinni pidada, ning saab tema koha endale. Meeskond kohtub Braga käsilase Fenixiga, kes sõidab sama Ford Torinoga, millega Letty tapeti.

Nad ületavad piiri läbi tunnelite. Dom saab aru, et Fenix tapab sõitjad pärast igat kaubavedu, ning et ta tappis ka varem kaubaveos osalenud Letty. Puhkeb tulevahetus, Dom laseb oma auto tähelepanu kõrvale juhtimiseks õhku ning Dom ja Brian põgenevad 1999. aasta Hummer H1-ga, mille pakiraamis on 60 miljoni $ väärtuses narkootikume. Dom ja Brian sõidavad Los Angelesse, peidavad auto koos narkoga politsei parklasse ja võtavad sealt endale tuunitud 2008. aasta Subaru Impreza. Nad sõidavad tagasi Domi juurde, kus neid ootab Mia. Dominic saab teada, et Letty suhtles enne surma Brianiga ning ründab teda; Brian selgitab, et Letty töötas politsei heaks, kuna talle lubati, et Braga vahistamise eest puhastatakse Domi karistusregister. Brian teatab oma ülematele, et on nõus kasutama saadud narkootikume Braga välja meelitamiseks, kui selle eest lastakse Dominicul minna. FBI seab Dominicu abil üles lõksu, kuid selgub, et üleandmisel end Bragana esitlenud mees polnud Braga, ja Campos on tegelik Braga. Camposel ja Fenixil õnnestub Mehhikosse põgeneda. Põgenemise käigus ajab Fenix äärepealt Gisele'i alla, aga Dominic päästab ta. Briani teenistus peatatakse karistuseks lörriläinud plaani eest.

Brian ja Dom lähevad Gisele'i abiga Mehhikosse politsei parklast saadud Subaru ja Domi 1970. aasta Dodge Chargeriga ning võtavad Braga kirikus kinni. Braga mehed asuvad neid jälitama ja nad põgenevad läbi tunneli tagasi Ameerika Ühendriikidesse. Brian ja Fenix sõidavad teistest eespool, Fenix rammib Brianit. Domil õnnestub Fenix alla ajada enne, kui ta jõuab Briani tappa. Politseiüksused lähenevad sündmuspaigale ning Brian soovitab Dominicul lahkuda, kuid viimane ütleb, et on põgenemisest väsinud. Brian palub küll kohtult armu, kuid Dominicule määratakse siiski 25 aasta pikkune vanglakaristus. Brian tuleb FBI-st ära ning Dominic istub vanglasse suunduvale bussile. Buss on vangla poole teel, kui Dominicu saabuvad päästma Biran, Mia, Leo ja Santos.

## Osades

* Vin Diesel – Dominic Toretto, võidusõitja, kurjategija ja tagaotsitav
* Paul Walker – Brian O'Conner, FBI agent ja endine Los Angelese politseinik, kes on varem Dominicul pääseda üritanud ja Mia Toretto poiss-sõber olnud
* Michelle Rodriguez – Letty Ortiz, Dominicu tüdruksõber, kes "sureb" Fenix Calderoni käe läbi
* Jordana Brewster – Mia Toretto, Dominicu õde ja Briani ekstüdruksõber
* John Ortiz – Arturo Braga/Ramon Campos, Mehhiko narkoparun, kes kasutab heroiini Ameerika Ühendriikidesse smuugeldamiseks võidusõitjaid
* Laz Alonso – Fenix Calderon, Braga parem käsi
* Gal Gadot – Gisele Yashar, Braga käsilane, kes on Dominicust sisse võetud

## Viited